Încrengături cu iz penal la Spitalul Județean „Sfântul Ioan cel Nou” din Suceava. Tudor Filip – Ganea (38 de ani), fiul vitreg al Doinei Ganea – Motan, directorul medical al spitalului sucevean, eliberat din penitenciar în urmă cu câteva luni de zile, a fost angajat pe postul de asistent medical la unitatea spitalicească din Suceava.

Tudor Filip – Ganea, odrasla colonelului în rezervă Constantin Sergiu Ganea, soțul doctoriței Motan, aflată la conducerea Spitalului Județean Suceava, lucrează de câteva zile la Laboratorul BK din cadrul Secției de Pneumologie a unității medicale din municipiul reședință de județ.

Modalitatea prin care a ajuns fostul deținut să lucreze la cel mai mare spital din Suceava este cel puțin interesantă. Tudor Filip – Ganea și-a depus dosarul pentru a se înscrie la unul dintre concursurile organizate de unitatea medicală, însă dosarul i-a fost respins deoarece are cazier judiciar cu antecedente penale.

Acesta nu s-a dat bătut și a făcut contestație, care culmea i-a fost admisă. A urmat proba scrisă la care fiul vitreg al doctoriței Motan a obținut doar 42 de puncte, fiind și de această dată declarat respins. Tudor Filip – Ganea a continuat să fie perseverent și a depus o nouă contestație, care la rândul ei a fost admisă.

În aceste condiții, bărbatul proaspăt eliberat de după gratii a obținut postul de asistent medical în cadrul Laboratorului BK de la Secția de Pneumologie a Spitalului Județean Suceava. Felul în care i-au fost admise contestațiile ce păreau a nu avea niciun fel de acoperire, stârnesc tot felul de controverse, mai ales printre celelalte persoane ce au luat parte la concurs.

Tudor Filip – Ganea a fost eliberat din Penitenciarul Botoșani la începutul lunii iunie a acestui an, după ce judecătorii botoșăneni i-au admis cererea de eliberare condiționată. La data de 21 septembrie 2016, fiul colonelului Constantin Sergiu Ganea a fost condamnat definitiv de Curtea de Apel Suceava la trei ani și șase luni de închisoare pentru comiterea infracțiunii de act sexual cu un minor în formă continuată.

În același dosar a mai fost condamnat și tatăl său, un om respectat în Suceava, la un an și două luni de închisoare cu suspendare pentru încercarea de a determina mărturia mincinoasă și fals în declarații. Colonelul în rezervă s-a ales cu această pedeapsă după ce a încercat să-și scoată progenitura basma curată din dosarul în care era trimisă în judecată.

Tudor Filip – Ganea a fost trimis în judecată și ulterior condamnat la închisoare cu executare pentru că, în mai multe rânduri, a întreținut relații sexuale cu o copilă de 13 ani dintr-o familie de rromi din municipiul Suceava. Tatăl său, Constantin Sergiu Ganea, colonel în rezervă de aviaţie, fost ofiţer de contrainfrormaţii la Centrul Militar Judeţean înainte de 1989, a încercat să-l scape de belele oferind suma de 10.000 de euro familiei fetei abuzate sexual, pentru a-și schimba declarațiile în fața organelor de urmărire penală.

Tudor Filip - Ganea a ținut să precizeze că nu este angajat la Spitalul Județean Suceava și că nu a făcut cea de-a doua contestație. El a mai arătat că s-a înscris la concurs doar pentru a afla dacă se poate sau nu înscrie la un concurs pentru o funcție la stat.